邢州咏怀次少陵自京赴奉先韵
王戬 (Qing)
我生天壤间，赋性苦迂拙。清时慕王贡，讵敢说稷契。一编抱膝吟，辄拟向空阔。倦起出户牖，寓目江天豁。速化讵无术，妄念颇执热。窃谓科名中，亦可奋伟烈。每望通籍者，如星欲附月。棘闱一逐队，誓与性命诀。蹉跎竟无成，资身百凡缺。彼苍何荼毒，更尔衣食夺。老亲丘壑志，胡为遭斗穴。祸机发强弩，凶波翻溟渤。相依颂系来，难辞公卿谒。恶名幸逃免，奔走双骭没。五载一敝裘，脱落类旄节。厚颜对时辈，戒门或被绝。驱车身万里，饮泣肠寸裂。因归蓬荜内，息影咏明发。华发映青袍，长年共愁结。篮舆病可御，仙潜指嵽嵲。倾耳谷鸟幽，徐步石径滑。菽水尽欢欣，歌声殷击戛。北窗隔戎马，恍游怀与葛。木叶落洞庭，寒风吹裋褐。饥驱不暇懒，岁暮且复出。箧间世务书，欲上苍龙阙。举家挥泪送，尚冀涸辙活。割爱就畏途，所遇无故物。烟尘汝阳道，有情皆懔栗。村落春不生，鬼瞷悬罄室。夜眠进新炊，蔬齑杂死质。十日抱杞忧，中原怕萧瑟。万人饱草木，安望千头橘。汉廷免租诏，霈泽到白骨。劝籴并发粟，新恩口争述。除夕渡大河，气象回异辙。试临广武望，巨灵蹠突兀。太行亘长云，华彝无断折。淇澳森呼汹，漳流搅勃窣。停骖问邢州，代马翻恋越。邑宰有行役，泥涂耻谁雪。公子蒙招邀，慰我思若渴。自古患难交，圣贤贵有卒。未知主人意，背客潜悲咽。整衣盼京洛，未往心屡折。待诏满金门，兹行戒仓卒。崇高卵易压，羁旅檀可伐。思倚数钜公，清言霏玉屑。欲嫁惜娉婷，不见厕养卒。南国愧妇女，芣苡闲采掇。